
Text rozhodnutia
Súd: Krajský súd Banská Bystrica Spisová značka: 13Co/607/2013 Identifikačné číslo súdneho spisu: 6813200701 Dátum vydania rozhodnutia: 31. 03. 2014 Meno a priezvisko sudcu, VSÚ: JUDr. Ferdinand Zimmermann ECLI: ECLI:SK:KSBB:2014:6813200701.1 Uznesenie Krajský súd v Banskej Bystrici ako súd odvolací v právnej veci navrhovateľa BENCONT INVESTMENTS, s. r. o., so sídlom Astrová 2/A, 821 01 Bratislava, IČO: 36 432 105, zastúpeného JUDr. Veronikou Kubrikovou, advokátkou, so sídlom Martinčekova 13, 821 01 Bratislava, IČO: 42 174 716 proti odporcovi T. I., nar. XX. XX. XXXX, bytom S., J. č. XXX, v konaní o zaplatenie 1 550,06 € s prísl., o odvolaní odporcu proti uzneseniu Okresného súdu Revúca č. k. 8C/25/2013-89 zo dňa 06. 06. 2013 takto r o z h o d o l : Návrh na priznanie oslobodenia od súdnych poplatkov z a m i e t a . Uznesenie okresného súdu p o t v r d z u j e . o d ô v o d n e n i e : Odvolaním napadnutým uznesením okresný súd uložil odporcovi povinnosť, aby v lehote 10 dní odo dňa právoplatnosti uznesenia uhradil na účet Okresného súdu Revúca súdny poplatok za podaný odpor proti platobnému rozkazu vo výške 93,- €. Proti predmetnému uzneseniu okresného súdu sa navrhovateľ v podaní zo dňa 20. 06. 2013 odvolal a v odvolaní uviedol, že sa odvoláva proti uzneseniu okresného súdu, ktorým bol zaviazaný na zaplatenie súdneho poplatku za podaný odpor proti platobnému rozkazu v sume 93,- €, pretože je poberateľom starobného dôchodku v sume 154,- € zo Slovenska a z Českej republiky poberá dôchodok vo výške 285,- €. Uviedol, že trvalým príkazom mu strhávajú z dôchodku 200,- € a 29,- €, okrem toho spláca pôžičku v sume 82,- € a v sume 40,- €. Krajský súd ako súd odvolací prejednal vec v rozsahu danom odvolaním odporcu podľa § 212 ods. 1 OSP, bez nariadenia pojednávania podľa § 214 ods. 2 OSP a odvolaním odporcu napadnuté uznesenie okresného súdu podľa § 219 ods. 1, 2 OSP ako vecne správne potvrdil. Z obsahu odvolania odvolací súd zistil, že odporca argumentoval v odvolaní tým, že nie je schopný uhradiť súdny poplatok za podaný odpor proti platobnému rozkazu v sume 93,- €, pretože je poberateľom starobného dôchodku v celkovej sume 430,- €, z ktorého sú mu strhávané „dlžoby“ v súvislosti s pôžičkami takže mu ostáva na živobytie málo finančných prostriedkov. Podľa ustanovenia § 138 ods. 1,2 OSP na návrh môže súd priznať účastníkovi celkom alebo sčasti oslobodenie od súdnych poplatkov, ak to pomery účastníka odôvodňujú, a ak nejde o svojvoľné alebo zrejmé bezúspešné uplatňovanie alebo bránenie práva. Ak nerozhodne súd inak, vzťahuje sa oslobodenie na celé konanie a má i spätnú účinnosť; poplatky zaplatené pred rozhodnutím o oslobodení sa však nevracajú. V návrhu musia byť pomery účastníka dokladované a) vyplneným tlačivom, ktorého vzor uverejní ministerstvo spravodlivosti na svojom webovom sídle, alebo b) rozhodnutím o hmotnej núdzi podľa osobitných predpisov. Z obsahu spisu odvolací súd zistil, že okresný súd po doručení odvolania odporcu vyzval odporcu, aby vyplnil tlačivo o osobných, majetkových a zárobkových pomeroch, ktoré súd pripojil k výzve a aby ho potvrdené doručil okresnému súdu, nakoľko musí svoju majetkovú a finančnú situáciu preukázať. Zároveň si vyžiadal od Úradu práce, sociálnych vecí a rodiny Revúca, Sociálnej poisťovne, Bratislava, Okresného dopravného inšpektorátu Okresného riaditeľstva PZ Revúca, Geodetického a kartografického ústavu - oddelenie katastra nehnuteľností, Bratislava informácie súvisiace s oslobodením od súdnych poplatkov. Z uvedeného vyplýva, že okresný súd vyvinul nad rámec ustanovenia § 138 OSP vôľu vysporiadať sa s návrhom odporcu na priznanie oslobodenia od súdnych poplatkov obsiahným v závere odvolania, avšak napriek uvedenej snahe okresného súdu sám odporca zostal nečinný a na výzvu súdu zo dňa 09. 07. 2013, ktorá mu bola podľa potvrdenia o doručení zásielky (doručenky, nachádzajúcej sa v spise na č.l. 97) doručená dňa 11. 07. 2013 nereagoval a náležitosti vyžadované ustanovením § 138 OSP nepreukázal, navyše z vyjadrenia Sociálnej poisťovne, Bratislava vyplýva, že odporca je poberateľom starobného dôchodku vo výške 50,60 € a vdovského dôchodku vo výške 122,80 €, čo je spolu 173,20 € (nie 154,- € ako uviedol). Z dôchodku vyplácaného odporcovi Sociálnou poisťovňou, Bratislava sú vykonávané len exekučné zrážky vo výške 18,18 €. Ďalšie zrážky (z dôchodku vyplácaného z Českej republiky) celkom v sume 229,- € (200,- € plus 29,- €) odporca nepreukázal, pričom tak ako bolo vyššie uvedené nedoručil súdu vyplnené a potvrdené tlačivo o osobných a majetkových pomeroch. Z výpisov z účtu v Poštovej banke, a. s. a Slovenskej sporiteľni, a. s., ktoré odporca pripojil k odvolaniu nevyplývajú ani ďalšie odporcom v odvolaní tvrdené platby titulom splátok pôžičiek v sume 82,- € a 40,- € mesačne. Z uvedených dôvodov odvolací súd konštatuje, že odvolanie odporcu obsahuje tvrdenia, ktoré odporca právne relevantným spôsobom nepreukázal, preto odvolací súd odvolaním napadnuté uznesenie okresného súdu ako vecne správne podľa § 219 ods. 1, 2 OSP potvrdil a návrh na priznanie oslobodenia od súdnych poplatkov zamietol. Senát krajského súdu rozhodol o veci pomerom hlasov členov senátu 3 : 0. Poučenie: Proti tomuto uzneseniu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2014:6813200701.1 (dáta aktuálne k 12. 11. 2026). Záväzné je znenie zverejnené súdom.




